Document ID: 31997D0430

ΑΠΟΦΑΣΗ ΤΟΥ ΣΥΜΒΟΥΛΙΟΥ της 2ας Ιουνίου 1997 για τη σύναψη της ευρωμεσογειακής ενδιάμεσης συμφωνίας σύνδεσης για το εμπόριο και τη συνεργασία μεταξύ της Ευρωπαϊκής Κοινότητας και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας (97/430/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113 και το άρθρο 130ω, σε συνδυασμό με την πρώτη φράση του άρθρου 228 παράγραφος 2 και το δεύτερο εδάφιο του άρθρου 228 παράγραφος 3,
την πρόταση της Επιτροπής (1),
τη σύμφωνη γνώμη του Ευρωπαϊκού Κοινοβουλίου (2),
Εκτιμώντας:
ότι, δυνάμει του άθρου 130ω της συνθήκης, η κοινοτική πολιτική στο πλαίσιο της συνεργασίας για την ανάπτυξη θα πρέπει να στηρίξει την αειφόρο οικονομική και κοινωνική ανάπτυξη των αναπτυσσομένων χωρών, την ομαλή και σταδιακή ολοκλήρωσή τους στην παγκόσμιο οικονομία και την εκστρατεία κατά της ένδειας στις χώρες αυτές 7
ότι η παρούσα ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ των Ευρωπαϊκών Κοινοτήτων και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, που υπεγράφη στις Βρυξέλλες στις 24 Φεβρουαρίου 1997, θα συμβάλει στη σταθεροποίηση των δεσμών μεταξύ των Παλαιστινίων και της Ευρωπαϊκής Ένωσης στο πλαίσιο της ευρωμεσογειακής εταιρικής σχέσης και θα ετοιμάσει το δρόμο για την έναρξη διαπραγματεύσεων προκειμένου να συναφθεί ευρωμεσογειακή συμφωνία σύνδεσης,
ΑΠΟΦΑΣΙΣΕ ΤΑ ΕΞΗΣ:
Άρθρο 1
Εγκρίνεται, εξ ονόματος της Ευρωπαϊκής Κοινότητας, η ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ των Ευρωπαϊκών Κοινοτήτων και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, μαζί με τα παραρτήματά της, τα πρωτόκολλα, την ανταλλαγή επιστολών και τις δηλώσεις.
Το κείμενο των πράξεων που αναφέρονται στο πρώτο εδάφιο επισυνάπτεται στην παρούσα συμφωνία.
Άρθρο 2
Ο Πρόεδρος του Συμβουλίου διαβιβάζει την κοινοποίηση που προβλέπεται στο άρθρο 75 της ενδιάμεσης συμφωνίας εξ ονόματος της Κοινότητας.
Άρθρο 3
Η Επιτροπή, επικουρουμένη από τους αντιπροσώπους των κρατών μελών, εκπροσωπεί την Κοινότητα στη μεικτή επιτροπή του άρθρου 63 της συμφωνίας.
Για τους σκοπούς του άρθρου 63 παράγραφος 1 δεύτερο εδάφιο της συμφωνίας, η θέση της Κοινότητας στη μεικτή επιτροπή εγκρίνεται από το Συμβούλιο προτάσει της Επιτροπής σύμφωνα με τις εκάστοτε ισχύουσες διατάξεις της συνθήκης για την Ευρωπαϊκή Κοινότητα.
Λουξεμβούργο, 2 Ιουνίου 1997.

Labels: 13
3
15
5